
RAPORT
asupra  proiectului de Lege  pentru  modificarea şi completarea Legii nr.370/2004 pentru alegerea Preşedintelui României 

                    În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu proiectul de Lege  pentru  modificarea şi completarea Legii nr.370/2004 pentru alegerea Preşedintelui României, trimis cu adresa nr. PL x 699 din 16 decembrie 2009, înregistrat cu nr. 31/1187 din 17 decembrie 2009.
Senatul, în calitate de primă Cameră  sesizată, a adoptat proiectul de lege în şedinţa din 9 decembrie 2009, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat favorabil, cu observaţii şi propuneri,  iniţiativa legislativă, conform avizului nr. 808 din 13 iulie 2009.

Guvernul, prin avizul transmis, cu adresa nr. 2224 din 31 august 2009, nu susţine adoptarea acestei iniţiative legislative.
Proiectul de lege supus dezbaterii are ca obiect de reglementare modificarea şi completarea Legii nr. 370/2004 pentru alegerea Preşedintelui României, cu modificările şi completările ulterioare, în sensul stabilirii dreptului cetăţenilor români de a vota pentru alegerea şefului statului în orice secţie de votare organizată în ţară sau în străinătate şi al adoptării unor măsuri pentru mai buna organizare a transparenţei şi corectitudinii procesului electoral.
În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege mai sus menţionat, avizul favorabil, cu observaţii şi propuneri, al Consiliului Legislativ, transmis cu adresa nr. 808 din 13 iulie 2009, precum şi punctul de vedere al Guvernului transmis cu adresa nr. 2224 din 31 august 2009, prin care nu se susţine adoptarea proiectului de lege, în şedinţa din 2 februarie 2010.
Din numărul total de 25 de  membri ai Comisiei juridice, de disciplină şi imunităţi au participat la şedinţă  17 deputaţi.
Cu ocazia dezbaterilor s-a constatat că în cazul secţiilor de votare din străinătate, din motive obiective, originalele materialelor aferente votării care se transmit în ţară sunt primite în centrala Ministerului Afacerilor Externe la intervale de timp care diferă în funcţie de locaţia misiunii diplomatice expeditoare, (în practică fiind vorba de aproximativ 1-2 luni de la data alegerilor), fiind astfel, imposibil de predat Biroului Electoral Central. De asemenea, s-a constatat că art. II din iniţiativa legislativă încalcă prevederile art. 78 din Constituţia României, republicată, care prevede că Legea se publică în Monitorul Oficial al României şi intră în vigoare la 3 zile de la data publicării sau la o dată ulterioară prevăzută în textul ei.
În urma dezbaterii, membrii Comisiei au hotărât, cu majoritate de voturi, (2 abţineri) să propună plenului Camerei Deputaţilor  respingerea proiectului de lege. 
În raport de obiectul şi conţinutul său, proiectul de lege  face parte din categoria legilor organice.
PREŞEDINTE,                                              SECRETAR,
         Daniel BUDA                               Gabriel ANDRONACHE
Consilier 
Paul Şerban

